Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 1115/11/5511	Žilina, 12.6.2012
EEČ : 2-43-252-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič
dňa 25.11.2011 v čase asi o 19.15 hod. v XXXXX, okr. XXXXX, vo dvore rodinného domu č. XXXXX, v letnej kuchyni bez popisného čísla, napadol XXXXX tak, že mu začal vulgárne nadávať, pričom ho bez udania dôvodu udrel jedenkrát do oblasti tváre, následne XXXXX pred ďalším útokom vybehol von na záhradu pri rodinnom dome č. XXXXX, kde ho dobehol, zhodil na zem, viackrát ho udrel päsťou do ľavého ramena, následkom čoho mu spôsobil zranenie a to fraktúru ľavej kľúčnej kosti s posunom, ktoré zranenie si vyžiadalo PN v trvaní 7 týždňov.
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Podľa § 216 odsek 3 Trestného poriadku ukladám obv. XXXXX, aby v priebehu skúšobnej doby uhradil poškodenému XXXXX spôsobenú škodu vo výške 615,20 EUR.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ, OR PZ, Obvodné oddelenie Bytča pod sp. zn. ČVS:ORP-2639/BY-ZA-2011 zo dňa 06.12.2011 začal trestné stíhanie podľa § 199 ods. 1 Tr. poriadku a súčasne vzniesol podľa § 206 ods. 1 Tr. poriadku obvinenie XXXXX pre prečin ublíženia na zdraví podľa § 156 ods. 1 Tr. zákona, na tom skutkovom základe ako je to uvedené vo výrokovej časti tohto uznesenia. Následne bola dňa 16.01.2012 zmenená právna kvalifikácia a uvedený trestný čin sa kvalifikoval ako ublíženie na zdraví podľa § 156 ods. 1, ods. 3 písm. c) Tr. zákona. 

	Podľa § 156 ods. 1, ods. 3 písm. c) Tr. zákona sa dopustí prečinu ublíženia na zdraví ten, kto inému úmyselne ublíži na zdraví a spôsobí ním ťažkú ujmu na zdraví. Trestný zákon dovoľuje uložiť za uvedený prečin trest odňatia slobody vo výmere 2 roky až 5 rokov.

V konaní pred probačným a mediačným úradníkom sa obv. XXXXX priznal k spáchaniu prečinu ublíženia na zdraví podľa § 156 ods. 1, ods. 3 písm. c) Tr. zákona, vyhlásil, že spáchal skutok, za ktorý je stíhaný a dal súhlas k podmienečnému zastaveniu trestného stíhania. V zázname z mediácie obvinený uviedol, že sa úprimne ospravedlňuje poškodenému. Zároveň uviedol, že spôsobenú škodu, ktorá vznikla poškodenému vo výške 615,20 EUR, ako obodovanie zranení uvedené v odbornom vyjadrení č. 01/12, vypracované znalcom XXXXX, uhradí prostredníctvom 12 mesačných splátok. Prvú splátku uhradí formou poštovej peňažnej poukážky na prechodnú adresu pobytu poškodeného vo výške 51,25 EUR, v deň podpísania záznamu z mediácie. Ďalších 11 splátok uhradí vždy k poslednému dňu príslušného mesiaca, pričom do troch pracovných dní predloží doklad o uhradení splátky probačnému a mediačnému úradníkovi OS XXXXX. Výška každej splátky bude prestavovať sumu 51,25 EUR. 
Prílohou záznamu z mediácie je aj fotokópia poštového poukazu, podacie číslo 55244, v ktorom XXXXX uhradil XXXXX sumu vo výške 51,25 EUR dňa 20.02.2012. 

Spáchanie trestného činu obvineným XXXXX je dostatočne preukázané svedeckými výpoveďami, ako aj ďalšími listinnými dôkazmi nachádzajúcimi sa vo vyšetrovacom spise, najmä výpoveďou svedka poškodeného XXXXX a svedka XXXXX a odborným vyjadrením XXXXX zo dňa 03.01.2012 pod č. 1/2012.

Zo správy Obecného úradu XXXXX vyplýva, že obv. XXXXX nebol do dnešného dňa prejednávaný, resp. postihnutý za priestupok. Zo správy Obvodného úradu XXXXX vyplýva, že XXXXX bol postihnutý jedenkrát za priestupok proti občianskemu spolunažívaniu, ktorého sa dopustil voči XXXXX, kedy mu vulgárne nadával a hrozil fyzickým násilím. Za uvedený priestupok bol postihnutý pokarhaním. 

Preskúmaním predmetného spisového materiálu a odpisu z RT GP SR som zistil, že obv. XXXXX nebol do dnešného dňa potrestaný súdom. 

Zo zabezpečného dôkazného materiálu jednoznačne vyplýva, že obvinený XXXXX sa skutku dopustil tak, ako mu to je kladené za vinu. Ku skutku sa obvinený priznal a oľutoval. 

	Konštatujem, že v predmetnej veci ide o konanie o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený s podmienečným zastavením trestného stíhania súhlasil. Vyhlásil, že spáchal skutok, svoje konanie oľutoval a nie sú odôvodnené pochybnosti o tom, že vyhlásenie urobil slobodne a vážne. Škodu si poškodený uplatnil. Zároveň sa obvinený zaviazal, že škodu uhradí formou mesačným splátok po dobu 12 mesiacov. Vzhľadom na osobu obvineného s prihliadnutím na jeho doterajší život a na okolnosti prípadu možno rozhodnutie o podmienečnom zastavení považovať za dostatočné.

Týmto boli splnené všetky zákonné podmienky pre podmienečné zastavenie trestného stíhania. 

Skúšobnú dobu obv. XXXXX pri podmienečnom zastavení trestného stíhania určujem v trvaní 12 (dvanásť) mesiacov, pričom táto začína plynúť dňom právoplatnosti tohto uznesenia. Uvedená skúšobná doba a jej dĺžka bola stanovená s prihliadnutím na skutočnosť, že obv. XXXXX sa zaviazal uhradiť spôsobenú škodu XXXXX v mesačných splátkach po dobu 12 mesiacov. 

Obvineného zároveň v zmysle § 217 odsek 1 Trestného poriadku upozorňujem, že ak bude viesť v priebehu skúšobnej doby riadny život a uhradí celú spôsobenú škodu prokurátor rozhodne, že sa osvedčil. Inak rozhodne, a to aj počas skúšobnej doby, že sa v trestnom stíhaní pokračuje. Právoplatnosťou uznesenia o osvedčení sa obvineného, po uplynutí stanovenej skúšobnej doby, nastávajú účinky zastavenia trestného stíhania podľa § 9 odsek 1 písmeno e) Trestného poriadku.

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Martin Kokles
prokurátor